Document ID: 32009R0409

KOMMISSIONENS FORORDNING (EF) Nr. 409/2009
af 18. maj 2009
om fastsættelse af EF-omregningskoefficienter og præsentationskoder til omregning af fisks forarbejdede vægt til levende vægt og om ændring af Kommissionens forordning (EØF) nr. 2807/83
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik (1), særlig artikel 5, og
ud fra følgende betragtninger:
(1)
Ved anvendelsen af Kommissionens forordning (EØF) nr. 2807/83 af 22. september 1983 om nærmere bestemmelser for registrering af oplysninger om medlemsstaternes fangster (2) har der vist sig nogle forskelle, der resulterer i problemer med at anvende og håndhæve EF-retsforskrifterne, og som bør afhjælpes, navnlig ved at omregningskoefficienterne for fersk fisk harmoniseres medlemsstaterne imellem.
(2)
Der bør fastsættes præsentationskoder for forarbejdet fisk for at undgå, at registrerede data fortolkes forskelligt, og dermed sikre en mere effektiv kontrol af medlemsstaternes fangster.
(3)
Ved hjælp af harmoniserede EF-omregningskoefficienter vil der kunne sikres harmoniserede beregninger af medlemsstaternes kvoteudnyttelse, en mere effektiv overvågning af rapporteringsforpligtelserne og standardiseret beregning af tolerancen.
(4)
For at omregningskoefficienterne kan blive anvendt korrekt, bør kun de 3-alfa-koder, som FAO har fastsat for fiskearter, anvendes. Forordning (EØF) nr. 2807/83 bør derfor ændres i overensstemmelse hermed.
(5)
Foranstaltningerne i denne forordning er i overensstemmelse med udtalelse fra Komitéen for Fiskeri og Akvakultur -
UDSTEDT FØLGENDE FORORDNING:
Artikel 1
Emne
Ved denne forordning fastsættes EF-omregningskoefficienter og præsentationskoder for forarbejdet fisk til omregning af fiskens forarbejdede vægt til levende vægt med henblik på overvågning af fangsterne.
Artikel 2
Anvendelsesområde
Denne forordning gælder for fiskevarer om bord på eller landet eller omladet af EF-fiskerfartøjer eller tredjelandsfartøjer, der fisker i EU's farvande.
Artikel 3
Definitioner
I denne forordning forstås ved:
a) »EF-fiskerfartøj«: et fiskerfartøj, der fører en medlemsstats flag og er registreret i EF
b) »fisk«: en marin organisme, som der er fastsat fangstbegrænsninger for
c) »præsentation«: den form, fisken har efter forarbejdning om bord på fartøjet og før landing, jf. bilag I
d) »samlet præsentation«: præsentationsform, hvor to eller flere dele er fjernet fra samme fisk
e) »samlet tilladt fangstmængde« (TAC): den mængde, der hvert år kan fanges og landes af hver bestand
f) »kvote«: en andel af den TAC, som er tildelt EF eller medlemsstaterne
g) »forarbejdningsstand«: den måde fisken opbevares på (fersk og fersk saltet).
Artikel 4
Generelle principper
1. De EF-omregningskoefficienter, der er fastsat i bilag II og III, anvendes til omregning af fisks forarbejdede vægt til levende vægt.
2. Hvis regionale fiskeriforvaltningsorganisationer, som EF er kontraherende part eller ikke-kontraherende samarbejdspart i, eller regioner eller kystområder, hvor EF har en aftale om at fiske i tredjelandsfarvande, har fastsat regionale omregningskoefficienter, anvendes disse koefficienter uanset stk. 1.
3. Er der ikke fastsat nogen EF-omregningskoefficient eller regional omregningskoefficient for en given art og præsentation, anvendes den omregningskoefficient, som flagmedlemsstaten har vedtaget.
Artikel 5
Beregningsmetode
1. Fiskens levende vægt beregnes, ved at fiskens forarbejdede vægt multipliceres med de omregningskoefficienter, der er nævnt i artikel 4, for hver art og præsentation.
2. Er fisken underkastet flere behandlinger, anvendes der kun en omregningskoefficient, der svarer til en af delene af den samlede præsentation.
Artikel 6
Fartøjsførerens anvendelse af omregningskoefficienter
1. Førerne af EF-fiskerfartøjer anvender de omregningskoefficienter, der er nævnt i artikel 4, i logbogen, jf. artikel 6 i forordning (EØF) nr. 2847/93:
a)
for at danne sig et skøn over de ombordværende mængders levende vægt
b)
for at beregne mængdernes levende vægt ved landing.
2. Anser fartøjsføreren det for nødvendigt i landingsopgørelsen, jf. artikel 8 i forordning (EØF) nr. 2847/93, eller omladningsopgørelsen, jf. artikel 2, i forordning (EØF) nr. 2807/83, at anføre »OTH« (andet) som kode for præsentation, skal det nøjagtigt beskrives, hvad »andet« henviser til.
Artikel 7
Medlemsstaternes myndigheders anvendelse af EF-omregningskoefficienter
Medlemsstaternes myndigheder anvender de EF-omregningskoefficienter, der er nævnt i artikel 4, når de beregner landingernes levende vægt for at overvåge kvoteudnyttelsen.
Artikel 8
Ændringer af forordning (EØF) nr. 2807/83
Artikel 1, stk. 4, i forordning (EØF) nr. 2807/83 affattes således:
»4. Koderne i bilag VI og FAO's 3-alfa-koder for fiskearter anvendes til i de respektive rubrikker i logbogen at angive, hvilke typer fangstredskaber der er anvendt, og hvilke arter der er taget.«
Artikel 9
Ikrafttrædelse og anvendelse
Denne forordning træder i kraft på tyvendedagen efter offentliggørelsen i Den Europæiske Unions Tidende.
Det anvendes fra den 1. januar 2010.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 18. maj 2009.

Labels: 0
3
17
6